SET เปิดเช้ารูด 22 จุด ผวา “เฟด” เร่งขึ้นดอกเบี้ย-บาทอ่อนกดฟันด์โฟลว์
SET เปิดเช้าไหล 22 จุด เซ่นหลัง “เฟด” ส่งสัญญาณเร่งขึ้นดอกเบี้ยสกัดเงินเฟ้อ และมีแรงขายทำกำไรของนักลงทุนต่างชาติหลังบาทอ่อนค่าในรอบ 1 เดือน ให้แนวรับไว้ที่ 1,612-1,624 จุด และแนวต้าน 1,646-1,650 จุด
SET เปิดเช้าไหล 22 จุด เซ่นหลัง “เฟด” ส่งสัญญาณเร่งขึ้นดอกเบี้ยสกัดเงินเฟ้อ และมีแรงขายทำกำไรของนักลงทุนต่างชาติหลังบาทอ่อนค่าในรอบ 1 เดือน ให้แนวรับไว้ที่ 1,612-1,624 จุด และแนวต้าน 1,646-1,650 จุด
29 ส.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:03 น. อยู่ที่ 1,622.54 จุด ลดลง 22.24 จุด หรือ 1.35% สูงสุดที่ 1,622.91 จุด ต่ำสุดที่ 1,619.58 จุด มูลค่าการซื้อขาย 7.58 พันล้านบาท
นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้ปรับตัวลง เป็นไปตามตลาดหุ้นทั่วโลกที่ปรับตัวลงมาแรง หลังนายเจอโรม พาวเวล ประธานธนาคารกลางสหรัฐ (เฟด) ได้มีการส่งสัญญาณภายหลังการประชุมประจำปีที่เมืองแจ็กสัน โฮลว่า เฟดยังคุ้มเข้มนโยบายการเงิน เพื่อสกัดเงินเฟ้อ ทำให้นักลงทุนคาดการณ์ว่าเฟดจะขึ้นดอกเบี้ยที่ 0.75% ในเดือนก.ย.นี้ จากก่อนหน้านี้มอง 0.50% จึงกดดันตลาดหุ้นในภาพรวม
ขณะเดียวกัน แม้ราคาน้ำมันจะปรับตัวขึ้นวันนี้ 0.5% แต่คงหนุนหุ้นกลุ่มพลังงานได้ไม่มากนัก รวมถึงค่าเงินบาทปรับตัวอ่อนค่าในรอบ 1 เดือน ส่งผลให้แรงซื้อของนักลงทุนต่างชาติต่อตลาดหุ้นไทยน้อยลง ขณะเดียวกันน่าจะมีแรงขายเพื่อทำกำไรออกมา
ทั้งนี้แนะนักลงทุนเลี่ยงลงทุนในหุ้นที่จะได้รับผลกระทบจากดอกเบี้ยขาขึ้น ส่วนหุ้นพักเงิน หรือหุ้นกลุ่มปลอดภัย ได้แก่ ธนาคารพาณิชย์, ส่งออกอาหาร, โรงแรม, สื่อสาร, โรงพยาบาล เป็นต้น ให้แนวรับไว้ที่ 1,612-1,624 จุด และแนวต้าน 1,646-1,650 จุด
สำหรับตลาดหุ้นเอเชียเปิดลบ ตามทิศทางดัชนีดาวโจนส์ตลาดหุ้นนิวยอร์กที่ทรุดตัวลงกว่า 1,000 จุดเมื่อวันศุกร์ (26 ส.ค.) หลังจากนายเจอโรม พาวเวล ประธานธนาคารกลางสหรัฐ (เฟด) ส่งสัญญาณว่า เฟดจะปรับขึ้นอัตราดอกเบี้ยต่อไปเพื่อสกัดเงินเฟ้อ
ทั้งนี้นายพาวเวลได้กล่าวในการประชุมประจำปีของเฟดที่เมืองแจ็กสัน โฮลว่า เศรษฐกิจสหรัฐจำเป็นจะต้องมีการคุมเข้มนโยบายไประยะหนึ่งก่อนที่จะสามารถควบคุมเงินเฟ้อได้ ซึ่งจะส่งผลให้การขยายตัวทางเศรษฐกิจชะลอลง, ตลาดแรงงานอ่อนแอลง และส่งผลกระทบต่อภาคครัวเรือนและภาคธุรกิจ
นอกจากนี้ นายพาวเวลกล่าวว่า เฟดยังคงจำเป็นต้องปรับขึ้นอัตราดอกเบี้ยต่อไป และเฟดจะไม่ตัดทางเลือกในการ “ปรับขึ้นอัตราดอกเบี้ยครั้งใหญ่มากกว่าปกติ” ในเดือนก.ย.